SA’ner is wel in Duitsland gehelp, sê departementArgieffoto Die departement van internasionale betrekkinge en samewerking het Woensdag gesê hulle het kontak gemaak met ŉ Suid-Afrikaanse burger wat in Duitsland in nood verkeer, en gesê berigte dat die departement versuim het om te reageer, is misleidend. Seth Baise, ŉ polisiereservis gebaseer in Johannesburg, beweer die departement het drie dae lank geneem voor hulle reageer het op sy versoek om hulp om sy ma, wat aanvanklik in Duitsland verdwyn het, huis toe te bring. “Die departement is bewus van die saak wat op Sondag, 12 Augustus, deur mnr. Baise aangemeld is. Ons ambassade in Berlyn het Maandag direkte kontak gemaak met hom. Die nuusberig skep die indruk dat die departement nie op die saak reageer het nie,” aldus ŉ verklaring wat Woensdag uitgereik is. “Die verklaring deur mnr. Baise wat deur Traveller24 gepubliseer is, is misleidend, aangesien dit blyk dat die departement nie op die klag reageer het nie. Die konsulêre diens is ten volle bewus van die tragiese voorval en het dadelik mnr. Baise bygestaan toe die saak onder ons aandag gebring is.” Baise het gesê sy ma het nou ŉ geestelike ineenstorting beleef en hy het ŉ emosionele wipwarit gehad om dokters se verslae en magtiging van versekeraars te bekom om haar reis huis toe te reël. Sy 73-jarige ma, Colleen Crossley, wat in Somerset-Wes in Kaapstad woon, is in Duitsland se lughawe in Frankfurt gevind toe sy doelloos rondgedwaal het. Sy het nie haar besittings of identiteitsdokumente gehad nie. Sy sou ŉ twee weke lange vakansie in Europa onderneem. Die departement het bygevoeg Baise was al sedert Maandag direk in kontak met die konsulêre diens en die ambassade in Berlyn en die ambassade is in kontak met die plaaslike hospitaal. “Sodra me. Crossley gereed is om te reis, sal die ambassade bystand lewer om noodreisdokumente uit te reik.”